**О П Р Е Д Е Л Е Н И Е**

**№ 523**

**гр. Кюстендил, 07.11.2023 г.**

**Административен съд – Кюстендил, V състав**, в закрито заседание на седми ноември две хиляди двадесет и трета година, в състав:

**СЪДИЯ:**АСЯ СТОИМЕНОВА

като разгледа докладваното от съдията административно дело № 351 по описа за 2023 година на Административен съд – Кюстендил, за да се произнесе, взе предвид следното:

Производството е по реда на чл. 459 от Изборния кодекс (ИК).

Делото е образувано по жалба с вх. 364/03.11.2023 г. по описа на Общинска избирателна комисия (ОИК) – Кюстендил от Г.П.П., с ЕГН \*\*\*\*\*\*\*\*\*\*, в качеството му на кандидат за общински съветник, регистриран с   Решение № 103-МИ/25.09.2023 г. на ОИК – Кюстендил, чрез процесуалния му представител по пълномощие адвокат А.Ч., срещу   Решение № 244-МИ/31.10.2023 г., допълнено с Решение № 246-МИ/01.11.2023 г. на ОИК – Кюстендил, в частта относно получените предпочитания (преференции) за кандидатите за общински съветници на Местна коалиция ГЕРБ. В жалбата се твърди, че изборният резултат относно изборите за общински съветници от избирателна   секция № 102900088, находяща се в с. П – Клуб на пенсионера, обективиран в протокола по чл. 432, ал. 2, т. 1 от ИК на секционната избирателна комисия, е подправен, с което е налице грубо нарушение на ИК, довело до промяна на крайния резултат в броя на предпочитанията (преференциите) за кандидатите на   Местна коалиция ГЕРБ, и по този начин е засегната правната сфера на Г.П..  Твърди се, че жалбоподателят е присъствал при установяване на резултатите от гласуването в горепосочената избирателна секция и за него са отчетени 16 предпочитания (преференции), но въпреки това в протокола по чл. 432, ал. 2, т. 1 от ИК за неговия номер – 105, са отбелязани 3 предпочитания (преференции), а останалите 13 предпочитания (преференции) са разпределени между други двама кандидати от листата на Местна коалиция ГЕРБ – Й.И.А (№ 110) и   С.И.Я (№ 112), на които са добавени съответно 6 и 7   предпочитания (преференции).

Съдът намира, че жалбата е недопустима и на основание чл. 159, т. 4 от Административнопроцесуалния кодекс (АПК) следва да бъде оставена без разглеждане, а образуваното съдебно производство – да бъде прекратено, по следните съображения:

С Решение № 244-МИ/31.10.2023 г. на ОИК – Кюстендил е определена общинската избирателна квота, разпределени са мандатите за общински съветници между партиите, коалициите и местните коалиции, получили действителни гласове не по-малко от общинската избирателна квота, обявено е разпределението на заявените предпочитания (преференции) за отделните кандидати по кандидатски листи на партиите, коалициите и местните коалиции, получили мандати и са обявени имената на избраните общински съветници. Доколкото в т. V от посоченото решение – „Обявява разпределението на заявените предпочитания (преференции) за отделните кандидати по кандидатски листи на партиите, коалициите и местните коалиции, получили мандати, и подрежда кандидатите, както следва”, не са отразени заявените  предпочитания (преференции) за първите двадесет и двама кандидати в листата на Местна коалиция ГЕРБ (ПП „ГЕРБ”, ПП „СЪЮЗ НА ДЕМОКРАТИЧНИТЕ СИЛИ”, ПП „ВМРО – БЪЛГАРСКО НАЦИОНАЛНО ДВИЖЕНИЕ”, ПП „ЗЕМЕДЕЛСКИ НАРОДЕН СЪЮЗ”, ПП „ДВИЖЕНИЕ БЪЛГАРИЯ НА ГРАЖДАНИТЕ”, ПП „ДВИЖЕНИЕ ГЕРГЬОВДЕН”, ПП „Движение Демократично Действие – ДЗ”, ПП „БЪЛГАРСКИ ГЛАСЪ”, ПП „БЪЛГАРСКИ ДЕМОКРАТИЧЕН СЪЮЗ „РАДИКАЛИ”, ПП „ПАРТИЯ КОНСЕРВАТИВНА БЪЛГАРИЯ”, ПП „НАЦИОНАЛНО ДВИЖЕНИЕ ЗА СТАБИЛНОСТ И ВЪЗХОД”, ПП „СЪЮЗ НА ПАТРИОТИЧНИТЕ СИЛИ „ЗАЩИТА”, КП „БЪЛГАРИЯ НА РЕГИОНИТЕ”), същото е допълнено с   Решение № 246-МИ/01.11.2023 г. на ОИК – Кюстендил в частта по т. V относно броя предпочитания на кандидатската листа на първите двадесет и двама кандидати в листата на Местна коалиция ГЕРБ. По отношение на оспорването по реда на [чл. 459 от ИК](https://web.apis.bg/p.php?i=2005643&b=0#p40339650) са приложими всички изисквания на [АПК](https://web.apis.bg/p.php?i=476739&b=0) относно допустимостта на съдебното производство. Решение № 244-МИ/31.10.2023 г., допълнено с   Решение № 246-МИ/01.11.2023 г. на ОИК – Кюстендил, е благоприятно за  Г.П., доколкото същият е обявен за избран за общински съветник от листата на Местна коалиция ГЕРБ. Следователно за него липсва личен, пряк и непосредствен правен интерес от процесното оспорване (вж. в т. см. Определение № 885/27.01.2016 г. на ВАС по адм. д. № 13129/2015 г., III о., Определение № 13166/07.12.2015 г. на ВАС по адм. д. № 13578/2015 г., IV о. и Определение № 13291/08.12.2015 г. на ВАС по   адм. д. № 13579/2015 г., IV о.). За наличието на правен интерес съдът е длъжен да следи служебно във всяка фаза на процеса.

Воден от гореизложеното, съдът

**О П Р Е Д Е Л И:**

**ОСТАВЯ БЕЗ РАЗГЛЕЖДАНЕ** жалбата с вх. 364/03.11.2023 г. по описа на ОИК – Кюстендил от Г.П.П..

**ПРЕКРАТЯВА**производството по административно дело № 351/2023 г. по описа на Административен съд – Кюстендил.

Определението може да се обжалва с частна жалба пред    Върховния административен съд в седемдневен срок от съобщаването му.

                                                                                             СЪДИЯ: